Uredba Komisije (EGS) št. 391/68

z dne 1. aprila 1968

o podrobnih pravilih za intervencijski nakup prašičjega mesa

KOMISIJA EVROPSKIH SKUPNOSTI JE,

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta št. 121/67/EGS [1] z dne 13. junija 1967 o skupni ureditvi trgov za prašičje meso, in zlasti členov 4(6) in 5(3) in drugega odstavka člena 22 Uredbe,

ker morajo, skladno s členoma 4 in 5 Uredbe št. 121/67/EGS, intervencijske službe sprejeti natančna pravila za izvajanje intervencijskega nakupa;

ker je treba zato, da bodo intervencijske službe učinkovito izvajale intervencijski nakup, določiti kriterije za izbor intervencijskih centrov, kjer se bo izvajal nakup; ker je treba takšne centre izbrati na podlagi določenih tehničnih zahtev, ki zagotavljajo zadovoljivo skladiščenje mesa v hladilnicah;

ker je treba za namene uspešnega izvajanja nakupa določiti najmanjšo količino za nakup, ki se spreminja glede na proizvod;

ker je treba zaradi enakega obravnavanja tistih, ki ponujajo svoje proizvode za nakup, določiti nakupno ceno in kraj, kjer intervencijska služba prevzame odkupljene proizvode; ker je ta kraj načeloma lahko intervencijski center, kamor namerava prodajalec dostaviti svoje proizvode; ker pa mora imeti intervencijska služba možnost, da določi drug kraj, če na mestu, ki ga je določil prodajalec, prevzem ni mogoč;

ker se mora intervencijska politika Skupnosti izvajati racionalno; ker je zato priporočljivo zagotoviti, da odkupljeni in pozneje odprodani proizvodi izpolnjujejo zahteve, ki so določene v direktivah o zdravstvenem varstvu; ker je nadalje priporočljivo, da takšni proizvodi izpolnjujejo določene tehnične zahteve in da se jih, kar zadeva prašičje trupe, klasificira skladno z Uredbo Sveta št. 211/67/EGS [2] z dne 27. junija 1967, ki določa kategorije za prašičje trupe v Skupnosti;

ker je treba zato, da ima Komisija pregled nad celotnim izvajanjem intervencijskih ukrepov, s predpisi določiti, da države članice obveščajo Komisijo o vseh podrobnostih, ki zadevajo te ukrepe;

ker so ukrepi, predvideni v tej uredbi, skladni z mnenjem Upravljalnega odbora za prašičje meso,

SPREJELA NASLEDNJO UREDBO:

Člen 1

1. Intervencijske centre izberejo države članice, in sicer takšne, ki zagotavljajo, da je izvajanje intervencijskih ukrepov uspešno ter da potekata prevzem in ohlajevanje v zadovoljivih tehničnih pogojih.

2. Države članice sprejmejo vse ukrepe, da zagotovijo zadovoljivo konzerviranje uskladiščenih proizvodov.

Člen 2

Najmanjša količina za dostavo je:

(a) 1 tona za cele prašičje trupe ali za polovice prašičjih trupov,

(b) 0,75 tone za prsi s potrebušino,

(c) 0,75 tone za hrbtno slanino.

Člen 3

Nakupna cena je cena franko hladilnica intervencijskega centra, pri čemer stroške razkladanja krije prodajalec.

Člen 4

1. Ko ponudba za prodajo predložena intervencijski službi, je potrebno navesti intervencijski center kamor namerava prodajalec dostaviti proizvode, in kraj, kjer se v času ponudbe proizvodi nahajajo.

2. Intervencijska služba določi datum prevzema.

3. Če proizvodov ni mogoče prevzeti v intervencijskem centru iz odstavka 1, določi intervencijska služba drug center prevzema, ki ga izbere med tremi intervencijskimi centri, najbližjimi kraju, kjer se v času ponudbe nahajajo proizvodi.

Člen 5

1. Proizvode je mogoče odkupiti le v primeru:

(a) da izpolnjujejo določbe Direktive Sveta z dne 26. Junija [3], o zdravstvenih zahtevah, ki so povezane s trgovanjem s svežim mesom v Skupnosti, kakor je bila spremenjena z Direktivo Sveta z dne 25. oktobra 1966 [4] in zlasti njenih členov 3 in 4,

(b) da izpolnjujejo zahteve iz Priloge in

(c) da so klasificirani, kar zadeva prašičje trupe ali polovice prašičjih trupov, skladno z Uredbo 211/67/EGS.

2. Kupovati se ne sme naslednjih proizvodov:

(a) tistih, ki so zaradi svojih lastnosti neprimerni za skladiščenje ali poznejšo porabo,

(b) tistih, ki izhajajo iz zakola svinj ali merjascev, ali

(c) tistih, ki niso pridobljeni iz prašičev, ki izhajajo iz Skupnosti.

3. Države članice sporočijo Komisiji določbe, ki so jih sprejele za izpolnjevanje tega člena.

Člen 6

Države članice najpozneje na začetku nakupa sporočijo Komisiji o intervencijske centre ter njihove hladilne in skladiščne zmogljivosti.

Komisiji nemudoma sporočijo tudi o vse naknadne spremembe.

Člen 7

1. Države članice sporočijo Komisiji po teleksu vsak drugi delovni dan v tednu naslednje podatke, ki zadevajo postopke nakupa iz predhodnega tedna:

(a) kupljene proizvode, njihovo kakovost in količino,

(b) ceno, ki je bila plačana za vsak proizvod in kakovost.

2. Države članice takoj sporočijo Komisiji o proizvode in količine, ki so še v skladišču na koncu drugega in četrtega tedna vsakega meseca, in pri tem navedejo vse uskladiščene proizvode in količine ter naslov, kjer so uskladiščeni.

3. Delovanje intervencijskega sistema se pregleduje redno, na podlagi določb člena 25 Uredbe št. 121/67/EGS.

Člen 8

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 1. aprila 1968

Za Komisijo

Predsednik

Jean Rey

[1] UL 117, 19.6.1967, str. 2283/67.

[2] UL 135, 30.6.1967, str. 2872/67.

[3] UL 121, 29.7.1978, str. 2012/64.

[4] UL 192, 27.12.1966, str. 3302/66.

--------------------------------------------------

PRILOGA

Izdelki, ki so lahko predmet nakupa

1. Trupi ali polovice trupov domačih prašičev, sveži ali ohlajeni (podnaslov št. ex 02.01 A III (a) 1 Skupnih carinskih tarif):

(a) od živali, ki so bile zaklane največ štiri dni pred nakupom in so dobro izkrvavljene,

(b) simetrično razdeljene po sredini hrbteničnega kanala,

(c) brez glave, spodnje čeljusti, vratu, ledvične maščobe, ledvic, prednjih nogic, repa, potrebušine in hrbtenjače.

2. Prsi s potrebušino, sveže ali ohlajene (podnaslov št. ex 02.01 A III (a) 5 Skupnih carinskih tarif):

(a) od živali, ki so bile zaklane največ osem dni pred nakupom,

(b) mase največ 8 kg na kos,

(c) ki imajo vsaj osem reber in so odrezane pod pravim kotom od plečeta med tretjim in četrtim rebrom,

(d) s kožo, toda brez potrebušine, zunanje prašičje maščobe ali seskov.

3. hrbtna slanina, sveža ali ohlajena (podnaslov št. ex 02.05 A I Skupne carinske tarife):

(a) od živali, ki so bile zaklane največ osem dni pred nakupom,

(b) odrezana pod pravim kotom,

(c) s kožo brez mišičnega tkiva,

(d) najmanj 2 cm debeline in 15 cm širine med hrbtom in prsmi.

4. Proizvodi iz točk 1, 2 in 3 morajo biti v času od klanja do prevzema ohlajeni tako, da notranja temperatura ni višja od + 4 °C.

--------------------------------------------------